Twee dood, 23 beseer in snelweg-botsingArgieffoto: ER24 Twee mense, onder wie ŉ tienjarige meisie, is dood en 23 ander beseer toe verskeie voertuie Donderdagmiddag op die M1-snelweg in Booysens, Johannesburg, gebots het. ER24 het in ŉ verklaring gesê ŉ transitovoertuig, ŉ minibus-taxi en verskeie motors was in die botsing betrokke en die snelweg moes tydelik afgesper word terwyl die toneel opgeruim word. Die verkeer is erg hierdeur vertraag. “ŉ Jong meisie, vermoedelik tien jaar oud, wat in die wrak van een van die motors vasgekeer was, het op die toneel gesterf. Die tweede oorledene was ŉ man wat uit ŉ voertuig geslinger is,” het ER24 in die verklaring gesê. Volgens die verklaring is 23 beseerdes op die toneel behandel, waarvan een ŉ negejarige seun wat kritieke beserings opgedoen het. Nog ŉ tweejarige meisie het ernstige beserings opgedoen. Die ander pasiënte het ligte tot matige beserings opgedoen. Die beseerdes is per ambulans na verskillende hospitale vervoer. Die oorsaak van die ongeluk is nog nie bekend nie, maar word deur die plaaslike owerhede ondersoek.